《风流子 秋怀》
清代·万锦雯

长天望不极，秋容淡、羁客渺何依。念牢落一身，愁来影共，伶仃诸弟，别后音稀。

销魂处、叶兼疏雨下，鸿带断云飞。新梦砧回，独堆残卷，矮窗灯映，自掩重扉。

年华容易去，浮生事、无奈日与心违。两鬓星星欲点，犹未知归。

想菰米波漂，谁寻鸥社，钓丝烟捲，莫扫鱼矶。辜负西溪好景，益悔今非。

作者简介：万锦雯，字云绂。宜兴人。顺治十二年进士，官中书舍人。